ไฟแนนซ์ทูเดย์
...อารีพงศ์ ภู่ชอุ่ม ปลัดกระทรวงการคลัง ติดตามข้อมูลละเอียดยิบ เมื่อมีข่าวหนี้ครัวเรือนไทยพุ่งขึ้นอย่างมาก ก็สั่งเจ้าหน้าที่วิเคราะห์ข้อมูลมารายงานทันที ซึ่งพบว่าหนี้ครัวเรือนเพิ่มขึ้นสูงจริง แต่ยังพอเย็นใจได้ระดับหนึ่งว่า รายได้ภาคครัวเรือนสูงขึ้นมากกว่า ไม่เช่นนั้นเห็นที่ต้องหาทางป้องกันเป็นการด่วน
22 พ.ย. 2555

...อารีพงศ์ ภู่ชอุ่ม ปลัดกระทรวงการคลัง ติดตามข้อมูลละเอียดยิบ เมื่อมีข่าวหนี้ครัวเรือนไทยพุ่งขึ้นอย่างมาก ก็สั่งเจ้าหน้าที่วิเคราะห์ข้อมูลมารายงานทันที ซึ่งพบว่าหนี้ครัวเรือนเพิ่มขึ้นสูงจริง แต่ยังพอเย็นใจได้ระดับหนึ่งว่า รายได้ภาคครัวเรือนสูงขึ้นมากกว่า ไม่เช่นนั้นเห็นที่ต้องหาทางป้องกันเป็นการด่วน
...กระทรวงการคลังสั่งเบรกแผนใส่เงินเพิ่มทุนของธนาคารเอสเอ็มอีแบงก์ และอิสลามแบงก์ โดยมีเงื่อนไขว่าต้องแก้ไขปัญหาหนี้เสียที่เพิ่มขึ้นอย่างเป็นรูปธรรมให้ได้เสียก่อน เพื่อป้องกันนำเงินภาษีไปถมหนี้แบงก์ไม่เต็มเสียที งานนี้ภาระหนักจะตกไปที่ผู้บริหารธนาคารรัฐทั้ง 2 แห่ง ที่ต้องลงมือแก้ไขปัญหาภายใน เพราะถึงขณะนี้ทั้ง 2 แบงก์ มีเงินกองทุนต่ำกว่าเกณฑ์กำหนดชนิดว่า ถ้าเป็นแบงก์เอกชนต้องถูกสั่งลดทุนแน่ๆ
...โครงการจำนำข้าว ถูกนักวิชาการสับเละแทบทุกวัน แต่ก็ไม่ได้ทำให้รัฐบาลสะเทือน เพราะถือคติใครอยากว่าก็ว่าไป แต่ฉันจะทำของฉัน ขณะที่สำนักงานบริหารหนี้สาธารณะ (สบน.) ก็ได้แต่น้ำท่วมปาก เพราะในแง่ความคุ้มค่าของการใช้เงินกู้ที่ใช้แล้วเสียหายเป็นแสนล้านบาท ถือว่าล้มเหลวสิ้นเชิง
...ด้าน กรณ์ จาติกวณิช รองหัวหน้าพรรคประชาธิปัตย์ อดีต รมว.คลัง ให้ความเห็นการขึ้นค่าแรง 300 บาท ทั่วประเทศที่ปรับขึ้นแบบพรวดพราดของรัฐบาลว่า นอกจากมีข้อดีว่าแรงงานจะมีรายได้เพิ่มแล้ว ส่วนที่เหลือก็จะเป็นข้อเสีย ไม่ว่าจะเป็นทำให้เกิดเงินเฟ้อ ค่าครองชีพประชาชนแพงขึ้น ลูกจ้างส่อว่าต้องตกงาน คนที่อยู่ก็ต้องทำงานหนักขึ้น ขณะที่ผู้ประกอบการอยู่ไม่ได้ก็ต้องปิดกิจการลง ภาคอุตสาหกรรมกระจุกตัวเพราะค่าแรงงานมีการจ้างเท่ากันทั่วประเทศ ไม่จำเป็นต้องไปตั้งอยู่ห่างไกล เพื่อจ้างแรงงานถูกเหมือนในอดีตอีกต่อไป